கல்பாசு மீன்

லேபியோ கல்பாசு (Orangefin labeo) என்னும் மீன், கெண்டை மீன் குடும்பத்தினைச் சார்ந்த ஒரு சிற்றினமாகும். இது கேரளாவில் மலைப் பகுதிகளைத் தவிர இந்தியாவின் மற்ற பகுதிகளில் பரவலாகக் காணப்படுகிறது. இதன் உடல் சற்று கருநிறமாக இருப்பதனால் இம்மீன்கள் காக்கா மீன் என்று அழைக்கப்படுகிறது.

பரவல்
கல்பாசு மீன், பாக்கித்தான், இந்தியா, வங்காளதேசம், மியான்மர், நேபாளம், தாய்லாந்து மற்றும் தென்மேற்கு சீனாவில் காணப்படுகிறது. சீனாவிற்கு அறிமுகப்படுத்தப்பட்டதாகத் தெரிவிக்கப்பட்டுள்ளது

உடல் அமைப்பு 
இம்மீனின் தலை சிறியதாகவும், தட்டையாகவும் இருக்கும். தலையின் கீழாக முனைப்பகுதியில் வாய் அமைந்துள்ளது. உதடுகள் விளிம்புகளுடன் காணப்படுகிறது. உணர் இழைகள் கருநிறத்துடன் தெளிவாகக் காணப்படும். முதுகுபுறத் துடுப்பில் 12 முதல் 13 கிளைகளுடன் கூடிய துடுப்பு முட்கள் உள்ளன.

உணவுப் பழக்கம்  
கல்பாசு மீன்கள் நீரின் அடிமட்ட உணவுப் பழக்கம் உடையது. நத்தை, புழுக்கள் போன்ற விலங்கு உயிரிகளை உணவாக உட்கொள்ளும். மேலும் மடிந்த மக்கிய கரிமப் பொருட்களையும், பாசிகளையும் உணவாக உட்கொள்ளும். இதனால் இம்மீன்கள் அனைத்துண்ணிகள் என்று அழைக்கப்படுகிறது.

இனப்பெருக்கம்  
கல்பாசு மீன்கள் அதிகபட்சமாக 75 செ.மீ. நீளம் வரை வளரக்கூடியது. வளர்ச்சியின் இரண்டாம் ஆண்டில் பால் முதிர்ச்சி அடைகிறது. மற்ற பெரிய வகை கெண்டைகளை போலவே இம்மீன்கள் இனப்பெருக்கம் செய்கின்றன.

மேற்கோள்கள் 

துப்புரவு முடிந்த கன்னியாகுமரி மாவட்ட ஆசிரியர்கள் தொடங்கிய கட்டுரைகள்
மீன்கள்